**TÁJÉKOZTATÓ**

**MEZŐGAZDASÁGI ŐSTERMELŐK RÉSZÉRE**

**Az az egyéni vállalkozónak nem minősülő mezőgazdasági őstermelő, akinek az őstermelésből származó éves árbevétele a 600 ezer Ft-ot meghaladja, az iparűzési adó alanyává válik, és bejelentkezési kötelezettség terheli.** A bejelentkezési kötelezettségének a honlapunkon (www.deg.hu) található „Bejelentkezés, változás-bejelentés” nyomtatványon tehet eleget.

**Az őstermelőnek, ha éves bevétele a 600 ezer Ft-ot meghaladja, iparűzési adó bevallási kötelezettsége is van, melynek határideje:** adóévet követő év**május 31-e.** A bevallási kötelezettségének a honlapunkon található „Helyi iparűzési adóbevallás” nyomtatványon tehet eleget.

**Az Adóhatóságunkhoz már bejelentkezett őstermelő éves árbevétele, ha a 600 ezer Ft-ot nem éri el, az őstermelőnek nyilatkozatot kell benyújtania minden** adóévet követő év**május 31-ig.**

Az adózás rendjéről szóló többszörösen módosított **2017. évi CL tv.** (**Art) a bejelentés szabályait** az alábbiak szerint írja le:

**18. §** Az adózó az önkormányzati adóhatóság hatáskörébe tartozó adó esetén az adókötelezettség keletkezését, annak bekövetkezésétől számított tizenöt napon belül – az erre a célra rendszeresített nyomtatványon – jelenti be az önkormányzati adóhatóságnak.

**A helyi adókról szóló 1990. évi C. Tv. (továbbiakban Htv.) 35. §** (1) Adóköteles az önkormányzat illetékességi területén állandó vagy ideiglenes jelleggel végzett vállalkozási tevékenység (a továbbiakban: iparűzési tevékenység).

(2) **Az adó alanya a vállalkozó**.

**Htv. 52.§ 26. *vállalkozó****:* a gazdasági tevékenységet saját nevében és kockázatára haszonszerzés céljából, üzletszerűen végző

*a)* a személyi jövedelemadóról szóló törvényben meghatározott egyéni vállalkozó,

*b)* **a személyi jövedelemadóról szóló törvényben meghatározott mezőgazdasági őstermelő, feltéve, hogy őstermelői tevékenységéből származó bevétele az adóévben a 600 000 forintot meghaladja**,

*c)* a jogi személy, ideértve azt is, ha az felszámolás vagy végelszámolás alatt áll.

A személyi jövedelemadóról szóló 1995. évi tv. szerint:

**Mezőgazdasági őstermelő**: az a 16. életévét betöltött, belföldön lévő saját gazdaságában a 6. számú mellékletben felsorolt termékek előállítására irányuló tevékenységet (a továbbiakban: őstermelői tevékenység) folytató, ezen tevékenysége tekintetében nem egyéni vállalkozó magánszemély, aki ennek igazolására őstermelői igazolvánnyal rendelkezik, **ideértve az erre a célra létesített nyilvántartásban családi gazdálkodóként bejegyzett magánszemélyt és e magánszemélynek a családi gazdaságban nem foglalkoztatottként közreműködő családtagját is**, mindegyikre vonatkozóan a 6. számú mellékletben felsorolt termékek előállítására irányuló tevékenysége(i)nek bevétele (jövedelme) tekintetében.

*a)* **Saját gazdaság** alatt a termelést ténylegesen végző magánszemély rendelkezési jogosultságát kell érteni az eszközei (ideértve a bérelt eszközöket is), a termelés szervezése és - a vetőmag-bértermelés, a bérnevelés, a bérhizlalás és a kihelyezett állat tartása esetének kivételével - a termelés eredményének felhasználása felett.

*b)* **Őstermelői igazolvány** az őstermelői tevékenységből származó bevételek nyilvántartására alkalmas, hitelesített, kormányrendelet által előírt eljárási rendben kiadott, illetve érvényesített igazolvány.

**Illetékesség szempontjából a lakhelyen (székhelyen) kívül – ha ez eltérő - a termőföld szerinti település önkormányzati adóirodánál is bejelentési kötelezettsége van.**

A Htv 52.§-a 31. pontja szerint ***telephely****: a)* az adóalany olyan állandó üzleti létesítménye - függetlenül a használat jogcímétől -, ahol részben vagy egészben iparűzési tevékenységet folytat, azzal, hogy a telephely kifejezés magában foglalja különösen a gyárat, az üzemet, a műhelyt, a raktárt, a bányát, a kőolaj- vagy földgázkutat, a vízkutat, a szélerőművet (szélkereket), az irodát, a fiókot, a képviseletet, **a termőföldet**, a hasznosított (bérbe vagy lízingbe adott) ingatlant, az ellenszolgáltatás fejében igénybe vehető közutat, vasúti pályát,

**A mezőgazdasági őstermelő bevételeinek meghatározásánál az általános szabályokon túlmenően a következőt kell figyelembe venni**:

Az egységes területalapú (földalapú) támogatást és minden olyan más támogatást, amely nem tekinthető költségek fedezetére vagy fejlesztési célból folyósított támogatásnak, a folyósítás évében kell a bevételek között elszámolni.

Köszönjük, hogy tájékoztatónkat elolvasta és bejelentési kötelezettségét időben teljesíti.

Amennyiben további kérdése van, forduljon munkatársainkhoz.

**Ügyfélszolgálat:** Dégi Közös Önkormányzati Hivatal

8135 Dég, Kossuth L. u. 17.

Hétfő: 8.00 – 12:00 és 13:00 – 16:00

Szerda: 8.00 – 12:00 és 13:00 – 16:00

Péntek: 8.00 – 12:00

**Telefonszám:** 25/505-250/132 mellék